Íslenska karlalandsliðið í fótbolta hefur leik í Þjóðadeildinni í kvöld þegar liðið mætir Ísraelum ytra.
Karlalandslið Íslands í fótbolta mætir Ísraelum ytra í kvöld í fyrsta leik liðanna í Þjóðadeildinni.
Þjóðadeildin er nokkuð flókið fyrirbæri en þar spilar Ísland í B-deild ásamt Albönum og Ísraelum. Rússar áttu að vera fjórða liðið en var vísað úr keppni vegna innrásarinnar í Úkraínu og falla þeir þar með niður í C-deild. Úrslit í Þjóðadeildinni stýra því í hvaða styrkleikaflokki Ísland verður fyrir undankeppni EM og þá fást síðustu lausu sætin á mótið í gegnum deildina. Hún er því nokkurs konar varaleið inn á EM.
Ísland, Albanía og Ísrael spila tvöfalda umferð og bítast um sæti í A-deild. Ísland og Ísrael mætast ytra í kvöld og íslenska liðið tekur svo á móti Albönum hér heima á mánudaginn. Því næst mæta okkar menn San Marinó í vináttuleik ytra 9. júní og loks mæta Ísraelar á Laugardalsvöll 13. júní. Leikur Íslands og Ísrael hefst klukkan 18:45 og er sýndur í opinni dagskrá á Viaplay.
Einn leikur er spilaður í úrvalsdeild kvenna í fótbolta hér heima í dag þegar topplið Vals tekur á móti ÍBV á Hlíðarenda klukkan fimm. Þetta er lokaleikur sjöndu umferðar. Valur getur með sigri náð fjögurra stiga forskoti á Selfoss á toppi deildarinnar en Eyjakonur hafa unnið þrjá af síðustu fjórum leikjum og eru sem stendur fimm stigum á eftir Val í sjötta sæti deildarinnar.
Aðrir leikir umferðarinnar voru spilaðir í gærkvöldi. Þá hafði Þór/KA betur gegn Keflavík 3-2, Stjarnan vann Þrótt 1-0, Breiðablik gerði góða ferð í Mosfellsbæ og vann Aftureldingu 6-1 og loks unnu Selfyssingar KR 3-1. Afturelding og KR hafa unnið einn leik hvort það sem af er tímabili en tapað hinum og eru á botni deildarinnar.
Íslenska karlalandsliðið í fótbolta hefur leik í Þjóðadeildinni í kvöld þegar liðið mætir Ísraelum ytra. 